**INDOKOLÁS**

**Általános indoklás**

A veszélyhelyzet során alkalmazandó egyes belügyi és közigazgatási tárgyú szabályokról szóló 85/2020. (IV. 5.) Korm. rendelet 17. § (3) bekezdése értelmében „Ha a helyi önkormányzat nem rendelkezik a 2019. költségvetési évre vonatkozó elfogadott és hatályos zárszámadási rendelettel, akkor a zárszámadási rendeletet úgy kell a helyi önkormányzatnak elfogadnia, hogy az legkésőbb a veszélyhelyzet megszűnését követő 30. napon hatályba lépjen.”

A veszélyhelyzet megszüntetéséről szóló 2020. évi LVII. törvényben az Országgyűlés felhívta a Kormányt, hogy a veszélyhelyzet kihirdetéséről szóló 40/2020. (III. 11.) Korm. rendelet szerinti veszélyhelyzetet (a továbbiakban: veszélyhelyzet) az Alaptörvény 54. cikk (3) bekezdése szerint szüntesse meg.

A veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 6. § értelmében, ha a helyi önkormányzat, az önkormányzatok társulása, illetve a nemzetiségi önkormányzat (e § alkalmazásában a továbbiakban együtt: önkormányzat) e törvény hatálybalépéséig nem rendelkezik a 2019. költségvetési évre vonatkozó elfogadott és hatályos zárszámadási rendelettel, akkor a zárszámadási rendeletet úgy kell az önkormányzatnak elfogadnia, hogy az legkésőbb az e törvény hatálybalépését követő 30. napon hatályba lépjen.

Ebes Községi Önkormányzat Képviselő-testülete 2019. február 18.- án fogadta el az önkormányzat 2019. évi költségvetésről szóló rendeletét, ami a költségvetés végrehajtásának időszakában egyszer módosításra került. A képviselő-testületet tájékoztattuk az időarányos teljesítésekről az első féléves beszámolóban.

A 2019. évi költségvetésünket az előző évekhez hasonlóan a kiadások csökkentése és a takarékosság jellemezte.

Az önkormányzat felügyelete alá tartozó költségvetési szervek éves beszámolói a számviteli törvényben, illetve az államháztartás számviteléről szóló 4/2013.(I.11) Korm. rendeletben (Áhsz.) foglaltak szerint készültek el, továbbá az államháztartásról szóló 2011.évi CXCV törvény (Áht.), illetve annak végrehajtásáról szóló 368/2011.(XII.31.) Korm. rendelet (Ávr.) előírásait is figyelembe vettük.

Ebes Községi Önkormányzat az önkormányzati törvényben előírt kötelező feladatait a 2019. évben is maradéktalanul ellátta, az intézmények és a Polgármesteri Hivatal működését biztosítani tudta. Ezen túlmenően az önként vállalt feladatok finanszírozása is megoldott volt.

Az Önkormányzatnak finanszírozási hiánya nem volt, folyószámlahitel igénybevételére nem volt szükség. Az önkormányzati feladat-és hatáskör tekintetében lényegi változásra nem került sor, a gazdálkodás szabályozási feltételrendszere alapvetően változatlan maradt.

A település-színtű önkormányzati költségvetési bevételek a módosított 1.586.082.406,- Ft előirányzattal szemben 1.826.103.289,- Ft összegben teljesültek, mely 115 %-os szintet jelent. A kiadások módosított 1.586.082.406,- Ft előirányzattal szemben 1.256.547.718,- Ft összegben teljesültek, mely 79 %- os tényleges teljesítést jelent

Ebes, 2020. június 18.

 **Dr. Morvai Gábor s. k.**

 jegyző